Diari Oficial de la Generalitat Valenciana


Sumari del DOGV 3925, del 25-01-2001 (2001/257)

RESOLUCIÓ de 29 de novembre de 2000 de la directora general de Promoció Cultural i Patrimoni Artístic, per la qual es deixa sense efecte la subvenció concedida per la Resolució de 20 d'octubre de 2000, de la directora general de Promoció Cultural i Patrimoni Artístic (DOGV núm. 3.882, de 21.11.2000).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3925

Data del DOGV
:   25-01-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/257


Organisme emissor
:   Conselleria de Cultura i Educació

Tipus de document
:   Resolució

RESOLUCIÓ de 29 de novembre de 2000 de la directora general de Promoció Cultural i Patrimoni Artístic, per la qual es deixa sense efecte la subvenció concedida per la Resolució de 20 d'octubre de 2000, de la directora general de Promoció Cultural i Patrimoni Artístic (DOGV núm. 3.882, de 21.11.2000). [2001/M257]
  
Vistos els expedients iniciats i instruïts per la Direcció General de Promoció Cultural i Patrimoni Artístic relatius al concurs públic per a la concessió de subvencions a institucions responsables del patrimoni cultural valencià.
  
Antecedents de fet
  
1. Que, convocat per l'Ordre de 12 de maig de 2000 de la Conselleria de Cultura, Educació i Ciència un concurs públic per a la concessió de subvencions a institucions responsables del patrimoni cultural valencià (DOGV núm. 3.767, de 08.06.2000), tingué entrada en esta direcció general el 26 de juny de 2000, d'acord amb la base quarta de l'annex I de l'ordre de convocatòria, una sol·licitud de subvenció de l'Ajuntament de Xàtiva, titular del Museu de l'Almodí de Xàtiva, per a la restauració del retaule ceràmic situat a la façana de la casa d'Artigues, de propietat municipal.
  
2. Reunida la comissió avaluadora el 19 d'octubre de 2000, i d'acord amb la base cinquena de l'annex I de l'ordre de convocatòria, es va proposar la concessió d'una subvenció de cinc-centes mil pessetes (500.000 PTA) a l'Ajuntament de Xàtiva, titular del Museu de l'Almodí de Xàtiva. Vista la proposta, la directora general de Promoció Cultural i Patrimoni Artístic va dictar la Resolució de 20 d'octubre de 2000 (DOGV núm. 3.882, de 21.11.2000), en la qual s'adjudicava a l'Ajuntament de Xàtiva una subvenció de cinc-centes mil pessetes (500.000 PTA).
  
3. Tingué entrada en esta direcció general el 27 de novembre de 2000 una sol·licitud de canvi de la finalitat de la subvenció concedida a l'Ajuntament de Xàtiva.
  
4. El beneficiari ha incomplit les condicions d'acreditar documentalment la realització de l'activitat i complir els requisits que determinen l'activitat o l'ús de l'ajuda, establides en les bases sisena i huitena de l'ordre de convocatòria.
  
Fonaments de dret
  
1. L'article 47.b del Text Refós de la Llei d'Hisenda Pública de la Generalitat Valenciana establix l'obligació dels beneficiaris de les subvencions de la Generalitat Valenciana d'acreditar davant de l'entitat concedent la realització de l'activitat o l'adopció del comportament, així com de complir els requisits i les condicions que determine la concessió o consecució de l'ajuda.
  
2. En la base sisena de l'annex I de l'ordre de convocatòria s'establien les obligacions dels beneficiaris, entre les quals es trobava la d'acreditar documentalment la realització de l'activitat; i en la base huitena s'establia l'obligació dels beneficiaris de presentar abans dels terminis fixats la documentació mencionada perquè s'efectuara el pagament, i que la subvenció només es faria efectiva si el beneficiari justificava l'execució prèvia de l'activitat i la despesa.
  
Per tot això, d'acord amb el que establixen les bases sisena i huitena de l'ordre de referència, resolc:
  
Primer
  
Desestimar la sol·licitud de l'Ajuntament de Xàtiva, titular del Museu de l'Almodí de Xàtiva, de canviar la finalitat de la subvenció concedida per a institucions responsables del patrimoni cultural valencià, per l'aplicació de les bases sisena i huitena de l'annex I de l'ordre de convocatòria.
  
Segon
  
Deixar sense efecte la subvenció concedida a l'Ajuntament de Xàtiva i arxivar el seu expedient per incompliment de la justificació en el temps i la forma establits en l'ordre citada.
  
Tercer
  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà presentar potestativament recurs de reposició o directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició s'haurà d'interposar davant de l'òrgan que dicta el present acte en el termini d'un mes a comptar des de l'endemà de la publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació.
  
València, 29 de novembre de 2000.- La directora general de Promoció Cultural i Patrimoni Artístic (p. d. Ordre 12 de maig de 2000, DOGV núm. 3.767 de 08.06.2000): Consuelo Císcar Casabán.